**L’Estiu al TecnoCampus ofereix campus per a joves de tecnologia i d’emprenedoria**

*També s’organitzen un total de 15 cursos de formació*

El TecnoCampus ofereix aquest estiu el [campus tecnològic d’Xnergic](http://www.xnergic.org/) i la [Entrepreneurial Summer School](http://summerschool.tecnocampus.cat/), dues propostes per fomentar les vocacions tecnològiques i l’emprenedoria. Es tracta de dues de les iniciatives més destacades del programa Estiu al TecnoCampus, que comença el 27 de juny i s’allarga fins al 22 de juliol.

Un any més el moviment Xnergic anima als joves de 12 a 18 anys a apuntar-se al campus tecnològic d’estiu, que enguany es realitza a Mataró, Badalona, Granollers i Barcelona entre finals de juny i juliol. Els cursos que s’ofereixen són sobre animació i programació de videojocs, programació d’un robot autònom, creació d’un dron i, finalment, la construcció d’una màquina arcade de sobretaula. Pel que fa a la Entrepreneurial Summer School , es tracta d’un programa adreçat a universitaris locals i estrangers de qualsevol disciplina per millorar les habilitats relacionades amb el sector de l’emprenedoria. El curs es realitza del 4 al 22 de juliol al TecnoCampus i l’objectiu és desenvolupar una idea de negoci en només tres setmanes. A part, els participants també realitzaran activitats d’oci i excursions per complementar els temes tractats en els programes acadèmics.

L’Estiu al TecnoCampus també ofereix quinze cursos per els interessats a formar-se durant l’estiu en els àmbits de l’empresa, la tecnologia i la salut. Els cursos es realitzaran del 27 de juny al 22 de juliol i [les inscripcions ja estan obertes](http://www.tecnocampus.cat/ca/formacio-continua/estiu-tecnocampus/cursos-i-tallers-estiu). Les principals novetats d’aquest any són el curs de tècniques matemàtiques per a les ciències socials adreçat estudiants que començaran la universitat i la jornada de disseny conceptual de videojocs, el 28 i 29 de juny, a càrrec d’Albert Moreno, professional destacat de la indústria de videojocs.

Aquest any el TecnoCampus col·labora per cinquè any consecutiu i acull la 37a edició de l’[Escola d’Estiu del Maresme](http://www.memcat.org/). És una jornada dirigida als professionals d’educació primària i secundària, que tindrà lloc de l’1 al 13 de juliol. S’inaugurà el proper divendres 1 de juliol a l’auditori del Centre de Congressos del TecnoCampus, amb una conferència del director de la Fundació Jaume Bofill, Ismael Palacín.

**Per a més informació i inscripcions:**

[www.tecnocampus.cat/estiu](http://www.tecnocampus.cat/estiu)

estiu@tecnocampus.cat

Tel. (+34) 93 702 19 59

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)